CELEX: 62018CN0194
Language: el
Date: 2018-03-19 00:00:00
Title: Υπόθεση C-194/18: Αίτηση προδικαστικής αποφάσεως την οποία υπέβαλε το Vrhovno sodišče Republike Slovenije (Σλοβενία) στις 19 Μαρτίου 2018 — Jadran Dodič κατά BANKA KOPER, ALTA INVEST

4.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/10
            
         Αίτηση προδικαστικής αποφάσεως την οποία υπέβαλε το Vrhovno sodišče Republike Slovenije (Σλοβενία) στις 19 Μαρτίου 2018 — Jadran Dodič κατά BANKA KOPER, ALTA INVEST
   (Υπόθεση C-194/18)
   (2018/C 190/13)
   Γλώσσα διαδικασίας: η σλοβενική
   
      Αιτούν δικαστήριο
   
   Vrhovno sodišče Republike Slovenije
   
      Διάδικοι στην υπόθεση της κύριας δίκης
   
   
      Αναιρεσείων: Jadran Dodič
   
      Αναιρεσίβλητες: BANKA KOPER, ALTA INVEST
   
      Προδικαστικά ερωτήματα
   
   
               1)
            
            
               Έχει το άρθρο 1, παράγραφος 1, της οδηγίας 2001/23/ΕΚ (1) του Συμβουλίου την έννοια ότι πρέπει να χαρακτηρίζεται ως νομική μεταβίβαση επιχειρήσεως ή μέρους επιχειρήσεως και μεταβίβαση, όπως η πραγματοποιηθείσα υπό τις περιστάσεις της υπό κρίσης υπόθεσης, η οποία είχε ως αντικείμενο τα χρηματοπιστωτικά μέσα και τη διαχείριση των λοιπών περιουσιακών στοιχείων των πελατών (χρεόγραφα και κινητές αξίες), τη λογιστική διαχείριση των άυλων τίτλων των πελατών της και των λοιπών επενδυτικών και παρεπόμενων υπηρεσιών, καθώς και του χαρτοφυλακίου, μολονότι, κατόπιν της παύσης της δραστηριότητας χρηματιστηριακής μεσιτείας εκ μέρους της πρώτης αναιρεσίβλητης, απόκειται στους εντολείς (πελάτες) να αποφασίσουν αν θα εμπιστευθούν στη δεύτερη αναιρεσίβλητη την προς αυτούς παροχή των υπηρεσιών αυτών χρηματιστηριακής μεσιτείας;
            
         
               2)
            
            
               Έχει καθοριστική σημασία, υπό τις περιστάσεις αυτές, ο αριθμός των εντολέων στους οποίους παρέχει πλέον η δεύτερη αναιρεσίβλητη υπηρεσίες χρηματιστηριακής μεσιτείας, κατόπιν της παύσεως ασκήσεως της δραστηριότητας αυτής εκ μέρους της πρώτης αναιρεσίβλητης;
            
         
               3)
            
            
               Ασκεί συναφώς κάποια επιρροή, προκειμένου να γίνει δεκτό ότι υφίσταται μεταβίβαση επιχειρήσεως ή εγκαταστάσεων επιχειρήσεως, το ότι η πρώτη αναιρεσίβλητη εξακολουθεί να συνεργάζεται με τους εντολείς ως μη ανεξάρτητη εταιρία χρηματιστηριακής μεσιτείας, εργαζόμενη προς τούτο από κοινού με τη δεύτερη αναιρεσίβλητη;
            
         
      (1)  Οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων (EE 2001, L 82, σ. 16).